-   กลุ่มบริษัท ซีวีดี เอ็นเตอร์เทนเมนท์ จำกัด(มหาชน)
    ได้จดทะเบียนแปรสภาพเป็นบริษัทมหาชนในเดือนกันยายน 2536 และลงทุนในบริษัทย่อย 6
    บริษัท ซึ่งในขณะนี้มีบริษัทย่อย 4 บริษัทที่หยุดชะลอดำเนินกิจการ
    เนื่องจากวิกฤติการณ์เกี่ยวกับภาวะเศรษฐกิจและการดำเนินงานต่อไปขึ้นอยู่กับแผนงานในอนาคตของบริษัท

-   บริษัทมีผู้ถือหุ้นรายใหญ่ คือ บริษัท บีอีซี เวิลด์ จำกัด (มหาชน)
    โดยมีสัดส่วนการถือหุ้นเป็นจำนวนร้อยละ 20 ของจำนวนหุ้นทั้งหมด

-   ในปัจจุบัน บริษัทเป็นบริษัท Holding Company
    เนื่องจากบริษัทได้หยุดการดำเนินธุรกิจด้านการผลิตตลับวีดีโอเทปในเดือนกันยายน 2545
    ตามมติที่ประชุมวิสามัญผู้ถือหุ้น ครั้งที่ 1/2545 เมื่อวันที่ 12 กันยายน 2545
    เนื่องจากปัจจุบันความต้องการตลับวีดีโอในท้องตลาดลดลงอย่างมาก
    เพราะผู้บริโภคหันไปนิยมสินค้าประเภทวีซีดี และดีวีดีแทน

-   ดังนั้นธุรกิจหลักของกลุ่มซีวีดีจะมาจากการดำเนินงานของบริษัทย่อยซึ่งประกอบธุรกิจการบันเทิงด้านภาพยนตร์
    โดยมีรายได้หลักจากการจัดการด้านลิขสิทธิ์ภาพยนตร์ ซึ่งบริษัทจะเป็นผู้ถือลิขสิทธิ์การให้เช่า
    และจัดจำหน่ายส่ง และปลีก ภาพยนตร์ฮอลลีวู้ดส่วนใหญ่ของเครือเมเจอร์ ในรูปแบบของ
    วีดีโอซีดี และดีวีดี ภาพยนตร์จีนของ เอช เค ทีวีบี ฮ่องกง ในรูปแบบวีดีโอซีดี
    และภาพยนตร์ต่างประเทศจากค่ายอิสระ ในรูปแบบวีดีโอซีดี และดีวีดี

-   ผลประกอบการของกลุ่มซีวีดีในปี 2546 เป็นผลกำไรสุทธิ 93.8 ล้านบาท กำไรเพิ่มขึ้นจากปี
    2545 จำนวน 161.6 ล้านบาท เนื่องจากยอดขายและบริการเพิ่มขึ้น
    โดยรายได้หลักมาจากส่วนงานการจัดการด้านลิขสิทธิ์ภาพยนตร์และจำหน่ายส่ง และปลีก
    วีดีโอซีดี และดีวีดี โดยเฉพาะยอดขายวีดีโอซีดี ที่กำลังได้รับความนิยมสูงสุด เพิ่มขึ้นจำนวน
    352.7 ล้านบาท คิดเป็นร้อยละ 60 หรือเพิ่มขึ้น 3.4 ล้านแผ่น
    ประกอบกับในปีนี้ไม่มีผลขาดทุนจากการหยุดดำเนินงานส่วนงานโรงงานชลบุรี
    รวมทั้งมีรายได้อื่น ที่เป็นรายการ one time item เพิ่มขึ้นด้วย
    โดยเฉพาะกำไรจากการขายเครื่องจักรและอุปกรณ์ของบริษัท
    และจากการขายสินทรัพย์ของบริษัทย่อย ซึ่งมีการเปลี่ยนแปลงกิจกรรมดำเนินงานแห่งหนึ่ง

-   เมื่อวันที่ 30 เมษายน 2546 ที่ประชุมใหญ่สามัญผู้ถือหุ้น ได้มีมติให้โอนทุนสำรองตามกฎหมาย
    และส่วนล้ำมูลค่าหุ้นสามัญ ณ วันที่ 31 ธันวาคม 2545 นำไปชดเชยผลขาดทุนสะสมของบริษัท
    ณ วันที่ 31 ธันวาคม 2545

-   ในเดือนกันยายน 2546 บริษัทจ่ายเงินปันผลระหว่างกาลให้กับผู้ถือหุ้น ในอัตราหุ้นละ 1.50
    บาท รวมเป็นจำนวนเงิน 54 ล้านบาท และได้จัดสรรสำรองตามกฎหมายร้อยละ 5
    ของกำไรสุทธิ เป็นจำนวนเงิน 3.51 ล้านบาท

-   เมื่อวันที่ 11 กุมภาพันธ์ 2547 ที่ประชุมคณะกรรมการ ครั้งที่ 2/2547
    ได้มีมติอนุมัติโครงการซื้อหุ้นคืนเพื่อบริหารทางการเงิน
    โดยการเสนอซื้อจากผู้ถือหุ้นเป็นการทั่วไป
    เหตุผลในการซื้อหุ้นคืนเพื่อวัตถุประสงค์ในการบริหารทางการเงิน
    เนื่องจากบริษัทมีสภาพคล่องส่วนเกินสูง และบริษัทเชื่อว่า
    การซื้อหุ้นคืนจะให้อัตราผลตอบแทนที่คุ้มค่าต่อผู้ถือหุ้น
    และบริษัทมากกว่าอัตราผลตอบแทนที่บริษัทได้รับในปัจจุบัน ซึ่งจำนวนหุ้นที่จะซื้อคืนตามโครงการ
    มีจำนวน 3.6 ล้านหุ้น ราคาเสนอซื้อคืนหุ้นละ 50 บาท ในวงเงิน 180 ล้านบาท
    ระยะเวลาที่จะซื้อหุ้นคืน ตั้งแต่วันที่ 1 มีนาคม 2547 ถึงวันที่ 12 มีนาคม 2547อย่างไรก็ตาม
    ภายหลังการจัดทำโครงการซื้อหุ้นคืนดังกล่าว
    บริษัทจะยังคงมีสภาพคล่องส่วนเกินคงเหลืออยู่เพียงพอที่จะใช้ในการดำเนินธุรกิจต่อไป ทั้งนี้
    บริษัทมีอัตราส่วนสภาพคล่อง(สินทรัพย์หมุนเวียน / หนี้สินหมุนเวียน) ณ วันที่ 31 ธันวาคม
    2546 สูงถึง 3 เท่า

-   บริษัทสามารถซื้อหุ้นคืนได้ครบตามจำนวนที่ประกาศไว้ในโครงการฯ จำนวน 3.6 ล้านหุ้น
    ส่งผลให้จำนวนหุ้นสามัญของบริษัทที่สามารถซื้อขายในตลาดหลักทรัพย์ฯ
    หลังจากเสร็จสิ้นโครงการซื้อหุ้นคืนดังกล่าวข้างต้น มีจำนวนคงเหลือ 32.4 ล้านหุ้น